## Pravilnik o sadržaju prijave zatvorenog sustava

### NN 84/2006 (24.7.2006.), Pravilnik o sadržaju prijave zatvorenog sustava

# MINISTARSTVO ZNANOSTI, OBRAZOVANJA I ŠPORTA

2008

Na temelju
članka 3. stavka 1. i članka 15. stavka 2. Zakona o genetski modificiranim
organizmima (»Narodne novine«, broj 70/05), ministar znanosti, obrazovanja i
športa donosi

## PRAVILNIK

### O SADRŽAJU PRIJAVE ZATVORENOG SUSTAVA

OPĆE ODREDBE

Članak 1.

Ovim
pravilnikom propisuje se sadržaj prijave zatvorenog sustava (u daljnjem
tekstu: prijava) u kojem se provodi ograničena uporaba genetski
modificiranih organizama (u daljnjem tekstu: GMO).

Članak 2.

Prijavu
podnosi fizička ili pravna osoba (u daljnjem tekstu: podnositelj prijave)
koja namjerava provoditi ograničenu uporabu GMO-a u zatvorenom sustavu koji
udovoljava svim propisanim uvjetima za razinu opasnosti u koju je uvrštena
namjeravana uporaba.

Podnositelj
prijave dužan je zatvoreni sustav prije prve ograničene uporabe GMO-a
prijaviti ministarstvu nadležnom za znanost na obrascu koji utvrđuje Odbor
za ograničenu uporabu GMO-a, sukladno ovom pravilniku.

SADRŽAJ
PRIJAVE

Članak 3.

Prijava sadrži
sljedeće podatke:

a) podatke o
podnositelju prijave (ime i prezime/naziv, prebivalište/sjedište, ime i
prezime odgovorne osobe u pravnoj osobi, djelatnost koju obavlja podnositelj
prijave)

b) podatke o
objektima zatvorenog sustava (površina, namjena prostorija odnosno
laboratorija ili proizvodnih odjela u objektima, popis opreme)

c) ime i
prezime osoba odgovornih za nadzor i sigurnost

d) podatke o
obrazovanju i kvalifikacijama osoba odgovornih za nadzor i sigurnost
(stupanj obrazovanja, stečen akademski ili stručni naziv, završeni stručni
tečajevi, radno iskustvo)

e) podatke o
stručnim tijelima pravne osobe podnositelja prijave (naziv stručnog tijela,
ovlasti i odgovornosti)

f) podatke o
zatvorenom sustavu, mjerama sigurnosti i ispunjavanju uvjeta propisanih
pravilnikom o standardima objekata za ograničenu uporabu GMO-a u zatvorenom
sustavu

g) opis
prirode posla i laboratorijskih postupaka koji će se obavljati u zatvorenom
sustavu

h) razinu
opasnosti ograničene uporabe GMO-a sukladno pravilniku o kriterijima za
uvrštavanje ograničene uporabe GMO-a u razine opasnosti

i) sažetak
procjene rizika za namjeravanu uporabu GMO-a u
prvoj razini opasnosti

j) način
postupanja s otpadom, odnosno njegove inaktivacije prije konačnog
zbrinjavanja.

Članak 4.

Podnositelj
prijave može u prijavi označiti podatke koji su poslovna tajna ili koji su
zaštićeni na temelju posebnog propisa.

Ministarstvo
nadležno za znanost će, nakon savjetovanja s podnositeljem prijave, odlučiti
koji će se podaci u postupku smatrati tajnim.

Podnositelj
prijave ne smije u prijavi označiti kao tajne podatke propisane Zakonom o
genetski modificiranim organizmima.

Ministarstvo
nadležno za znanost može nakon primitka prijave zatvorenog sustava, radi
zaštite zdravlja ljudi, okoliša i/ili biološke raznolikosti, od podnositelja
prijave zatražiti da u određenom roku podnese nove podatke o zatvorenom
sustavu ili o ograničenoj uporabi GMO-a ili da izmijeni uvjete ograničene
uporabe GMO-a navedene u prijavi.

ZAVRŠNA
ODREDBA

Članak 5.

Ovaj pravilnik
stupa na snagu osmog dana od dana objave u »Narodnim novinama«.

Klasa:
023-01/06-02/00032

Urbroj:
533-04-06-1

Zagrebu, 14.
lipnja 2006.

Ministar

**doc****.
dr. sc. Dragan
Primorac, v. r.**

Pravilnik, NN 84/2006-2008